[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 24.3.2009

COM(2009) 133 τελικό

ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΣΥΜΒΟΥΛΙΟ ΚΑΙ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ

για την ανάπτυξη του συστήματος πληροφοριών Σένγκεν δεύτερης γενιάς (SIS II) Έκθεση προόδου Ιούλιος 2008 – Δεκέμβριος 2008

ΠΙΝΑΚΑΣ ΠΕΡΙΕΧΟΜΕΝΩΝ

1. Εισαγωγή 3

2. Κατάσταση του σχεδίου 3

2.1. Πρόοδος που σημειώθηκε κατά την υπό εξέταση περίοδο 3

2.1.1. Συνολικό χρονοδιάγραμμα SIS II 3

2.1.2. Προετοιμασίες για τη μετάβαση 4

2.1.2.1. Νομικές πράξεις της μετάβασης 4

2.1.2.2. Προσδιορισμός του μετατροπέα 4

2.1.3. Εγκατάσταση του δικτύου 4

2.1.4. Δοκιμή του κεντρικού συστήματος SIS II 4

2.1.5. Δοκιμές στις οποίες συμμετέχουν τα κράτη μέλη και οι χρήστες 5

2.1.5.1. Δοκιμή συνδετικότητας (ICT) 5

2.1.5.2. Δοκιμή συμμόρφωσης (CT) 5

2.1.5.3. Δοκιμή λειτουργίας των συστημάτων (OST) 5

2.1.6. Επιχειρησιακή διαχείριση 6

3. Διαχείριση 6

3.1. Χρονοδιάγραμμα 6

3.2. Δημοσιονομική διαχείριση 7

3.3. Διαχείριση του σχεδίου 7

3.3.1. Συμβούλιο διαχείρισης του σχεδίου 7

3.3.2. Επιτροπή SIS II 7

3.3.3. Εθνικός σχεδιασμός και συντονισμός 8

3.3.4. Συμβούλιο 9

4. Προτεραιότητες για την επόμενη περίοδο αναφοράς 9

4.1. Κατάρτιση και υλοποίηση σχεδίου ανάλυσης και διόρθωσης για την αντιμετώπιση της αποτυχίας των δοκιμών λειτουργίας των συστημάτων 9

4.2. Συνολική προσέγγιση για τη διαχείριση του σχεδίου 9

4.3. Δοκιμές 9

4.3.1. Προς μια συνολική προσέγγιση δοκιμών 9

4.3.2. Δοκιμές προσωρινής αποδοχής του συστήματος (PSAT) 10

4.3.3. Προετοιμασίες συνολικής δοκιμής (GT) 10

4.4. Ανάπτυξη της μετάβασης 10

4.5. Επιχειρησιακή διαχείριση 10

4.6. Ασφάλεια και προστασία των δεδομένων 11

5. Συμπεράσματα 11

1. Εισαγωγή

Η παρούσα έκθεση προόδου περιγράφει τις εργασίες της Επιτροπής κατά το δεύτερο εξάμηνο του 2008 σχετικά με την ανάπτυξη του συστήματος πληροφοριών Σένγκεν δεύτερης γενιάς (SIS II). Υποβάλλεται προς το Συμβούλιο και το Ευρωπαϊκό Κοινοβούλιο σύμφωνα με το άρθρο 6 του κανονισμού (EΚ) αριθ. 2424/2001 της 6ης Δεκεμβρίου 2001[1] σχετικά με την ανάπτυξη του συστήματος πληροφοριών Σένγκεν δεύτερης γενιάς (SIS II). Η παρούσα έκθεση αποτελεί και έκθεση της κατάστασης των δοκιμών, όπως προβλέπεται από τον κανονισμό (EΚ) αριθ. 189/2008 του Συμβουλίου και την απόφαση 2008/173/EΚ του Συμβουλίου για τις δοκιμές του συστήματος πληροφοριών Σένγκεν δεύτερης γενιάς (SIS II).

Το σχέδιο SIS II περιλαμβάνει τρεις φάσεις. Η πρώτη φάση αφορά το σύστημα σχεδιασμού και ολοκληρώθηκε πριν από την παρούσα περίοδο αναφοράς. Στο πλαίσιο της δεύτερης φάσης που αφορά την ανάπτυξη και τη δοκιμή του κεντρικού συστήματος, παρατηρήθηκαν προβλήματα κατά τη διάρκεια της παρούσας περιόδου αναφοράς. Η τρίτη φάση αφορά τις δραστηριότητες για την τελική δοκιμή και τη μετάβαση από το χρησιμοποιούμενο σήμερα SIS 1+ στο SIS II. Για να δοθεί πλήρης εικόνα του φάσματος των δραστηριοτήτων που συνδέονται με το σχέδιο SIS II, η παρούσα έκθεση θα περιγράψει τους πραγματικούς και ενδεχόμενους κινδύνους, καθώς και τις δράσεις που αναλήφθηκαν ή προβλέπεται να αναληφθούν σε καθένα από τους τομείς που καλύπτονται από την έκθεση. Επιπρόσθετα, υπάρχουν ειδικοί τομείς για τη δημοσιονομική και επιχειρησιακή διαχείριση, καθώς και τη διαχείριση του σχεδίου.

2. Κατάσταση του σχεδίου

2.1. Πρόοδος που σημειώθηκε κατά την υπό εξέταση περίοδο

2.1.1. Συνολικό χρονοδιάγραμμα SIS II

Κατά τους πρώτους μήνες του 2008 οι υπηρεσίες της Επιτροπής σε πολύ στενή συνεργασία με τους εμπειρογνώμονες των κρατών μελών και των χρηστών και τους «Φίλους του SIS II»[2], επικεντρώθηκαν στην αναθεώρηση του χρονοδιαγράμματος του SIS II. Δυστυχώς, παρόλα τα προληπτικά μέτρα που έλαβε η Επιτροπή για να διασφαλίσει τη διενέργεια των δοκιμών όπως είχε σχεδιασθεί (με τελική ημερομηνία τον Σεπτέμβριο του 2009), ο κύριος ανάδοχος ανάπτυξης για το SIS II αντιμετώπισε σημαντικά προβλήματα στο κεντρικό σύστημα.

Άμεση συνέπεια των προβλημάτων αυτών ήταν η αναστολή της δοκιμής λειτουργίας των συστημάτων στις 4 Σεπτεμβρίου 2008, με αποτέλεσμα να τεθεί υπό αμφισβήτηση το συνολικό χρονοδιάγραμμα που είχε εγκριθεί από το Συμβούλιο Υπουργών του Ιουνίου 2008.

Αυτά και άλλα ζητήματα συζητήθηκαν αναλυτικά από τους «Φίλους του SIS II», στα αρμόδια προπαρασκευαστικά όργανα του Συμβουλίου και στις συνεδριάσεις του Συμβουλίου.

2.1.2. Προετοιμασίες για τη μετάβαση

2.1.2.1. Νομικές πράξεις της μετάβασης

Τον Απρίλιο 2008, η Επιτροπή υπέβαλε τις νομικές πράξεις που διέπουν τη μετάβαση από το SIS 1+ στο SIS II, ήτοι τον κανονισμό (ΕΚ) αριθ. 1104/2008[3] του Συμβουλίου και την απόφαση 2008/839/ΔΕΥ του Συμβουλίου σχετικά με τη μετάβαση από το σύστημα πληροφοριών Σένγκεν (SIS 1+) στο σύστημα πληροφοριών Σένγκεν δεύτερης γενιάς (SIS II)[4]. Οι πράξεις αυτές θεσπίστηκαν στο Συμβούλιο ΔΕΥ της 24ης Οκτωβρίου 2008. Ο σχετικός προϋπολογισμός που απαιτείται για την επίτευξη της περαιτέρω ανάπτυξης και της εκτέλεσης καθηκόντων που συνδέονται με τη μετάβαση το 2009 εκτιμάται συνολικά σε 14 εκατ. EUR για το 2009. Εάν χρειαστεί μπορεί να μεταβληθεί η ημερομηνία (της μετάβασης) σύμφωνα με τη διαδικασία που προβλέπεται στο άρθρο 17 παράγραφος 2 και των δύο πράξεων. Και οι δύο πράξεις λήγουν την ημερομηνία που θα καθοριστεί από το Συμβούλιο και σε κάθε περίπτωση όχι αργότερα από τις 30 Ιουνίου 2010.

2.1.2.2. Προσδιορισμός του μετατροπέα

Πραγματοποιήθηκαν τακτικά μηνιαία εργαστήρια για τη « Μετάβαση στο SIS II» με τα κράτη μέλη και τους χρήστες και τον κύριο ανάδοχο ανάπτυξης προκειμένου να καθορισθούν οι απαιτήσεις και οι προδιαγραφές για ένα μετατροπέα, καθώς και οι διαδικασίες μετάβασης στο SIS II. Ο μετατροπέας είναι ένα τεχνικό εργαλείο που επιτρέπει τη συνεκτική και αξιόπιστη επικοινωνία μεταξύ των κεντρικών συστημάτων του SIS 1+ και του SIS II κατά τη διάρκεια της μετάβασης.

Παράλληλα, διεξήχθησαν διαπραγματεύσεις με τον κύριο ανάδοχο ανάπτυξης σχετικά με νέα ειδική σύμβαση για να καλυφθούν οι δραστηριότητες που αφορούν την ανάπτυξη του μετατροπέα αυτού.

Οι απαιτήσεις για τον μετατροπέα SIS II εκπονήθηκαν από την Επιτροπή σε στενή συνεργασία με τους εμπειρογνώμονες των κρατών μελών και των χρηστών, και ο κύριος ανάδοχος ανάπτυξης προχωρά στην ανάπτυξή του.

2.1.3. Εγκατάσταση του δικτύου

Το σχέδιο SIS II περιλαμβάνει την παροχή ενός ευρέος δικτύου επικοινωνιών, που ανταποκρίνεται στις απαιτήσεις της διαθεσιμότητας, της ασφάλειας, της γεωγραφικής κάλυψης και του επιπέδου υπηρεσιών στο σύνολο των εθνικών και κεντρικών συστημάτων ώστε αυτά να μπορούν να επικοινωνούν μεταξύ τους[5]. Την 1 Ιουλίου διορθώθηκε το σφάλμα διάρθρωσης στις εγκαταστάσεις του Στρασβούργου που είχε προκαλέσει διακοπή λειτουργίας του δικτύου για δύο ημέρες. Ελήφθησαν διορθωτικά μέτρα για να αποφευχθούν ανάλογα επεισόδια στο μέλλον.

2.1.4. Δοκιμή του κεντρικού συστήματος SIS II

Η δοκιμή της λύσης συστήματος (SST) σχεδιάστηκε για να επαληθευθεί ότι το κεντρικό σύστημα SIS II στις κεντρικές εγκαταστάσεις είναι συμβατό με τις τεχνικές προδιαγραφές. Οι δοκιμές αυτές, που διενεργήθηκαν χωρίς εθνικά συστήματα, ολοκληρώθηκαν το Δεκέμβριο του 2007 και έγιναν αποδεκτές στις αρχές του 2008.

2.1.5. Δοκιμές στις οποίες συμμετέχουν τα κράτη μέλη και οι χρήστες

Σήμερα υπάρχουν τρία είδη δοκιμών που διενεργήθηκαν με τη συμμετοχή των κρατών μελών και των χρηστών.

2.1.5.1. Δοκιμή συνδετικότητας (ICT)

Οι δοκιμές συνδετικότητας ελέγχουν την ικανότητα των εθνικών συστημάτων SIS II να συνδεθούν με το κεντρικό σύστημα SIS II.

Στις 31 Δεκεμβρίου 2008, τα ακόλουθα είκοσι επτά κράτη μέλη και χρήστες είχαν ολοκληρώσει τις άτυπες δοκιμές συνδετικότητας: Αυστρία, Γερμανία, Πορτογαλία, Λουξεμβούργο, Ελλάδα, Ιταλία, Σλοβενία, Σλοβακία, Ισλανδία, Φινλανδία, Νορβηγία, Ουγγαρία, Κάτω Χώρες, Τσεχική Δημοκρατία, Λιθουανία, Δανία, Ισπανία, Κύπρος, Σουηδία, Βέλγιο, Πολωνία, Εσθονία, Μάλτα, Λετονία, Γαλλία, Ελβετία, Eurojust.

Τα ακόλουθα τρία κράτη μέλη και χρήστες βρίσκονταν στη διαδικασία διεξαγωγής των δοκιμών συνδετικότητας: Ιρλανδία, Ηνωμένο Βασίλειο, Europol.

2.1.5.2. Δοκιμή συμμόρφωσης (CT)

Η δοκιμή συμμόρφωσης ελέγχει τις διαδράσεις μεταξύ των εθνικών συστημάτων SIS II και του κεντρικού συστήματος SIS II για κάθε εθνικό σύστημα χωριστά, βάσει μιας σειράς προκαθορισμένων περιπτώσεων δοκιμών που έχουν συμφωνηθεί με τα κράτη μέλη και τους χρήστες. Τα εθνικά συστήματα σε κάθε κράτος μέλος μπορεί να έχουν διαφορετικά χαρακτηριστικά (π.χ. χρησιμοποίηση εθνικού αντιγράφου, χρήση των βιομετρικών)· συνεπώς, η σειρά των προκαθορισμένων περιπτώσεων δοκιμών διαφέρει ανάλογα με τα χαρακτηριστικά του κάθε κράτους μέλους.

Τα ακόλουθα είκοσι έξι κράτη μέλη και χρήστες έχουν συμμετάσχει στις επίσημες δοκιμές συμμόρφωσης: Αυστρία, Γερμανία, Πορτογαλία, Λουξεμβούργο, Ελλάδα, Ιταλία, Σλοβενία, Σλοβακία, Ισλανδία, Φινλανδία, Νορβηγία, Ουγγαρία, Κάτω Χώρες, Τσεχική Δημοκρατία, Λιθουανία, Δανία, Ισπανία, Κύπρος, Σουηδία, Βέλγιο, Πολωνία, Εσθονία, Μάλτα, Λετονία, Γαλλία, Ελβετία.

Από το πρώτο εξάμηνο του 2008 σημειώθηκε σημαντική πρόοδος τόσο από την πλευρά του κεντρικού συστήματος του SIS II όσο και από την πλευρά των εθνικών συστημάτων. Ωστόσο, κανένα κράτος μέλος δεν μπόρεσε ακόμα να διενεργήσει μια πλήρη σειρά προκαθορισμένων περιπτώσεων δοκιμών. Επομένως, κανένα κράτος μέλος δεν μπόρεσε να αποδείξει την πλήρη συμμόρφωσή του. Παρόλο που αυτό οφείλεται εν μέρει σε προβλήματα σχετικά με το κεντρικό σύστημα του SIS II, σχεδόν όλα τα κράτη μέλη και οι χρήστες αντιμετώπισαν επίσης προβλήματα με τα εθνικά τους συστήματα. Ενόψει αυτού του αποτελέσματος, τα κράτη μέλη και οι χρήστες θα διεξάγουν εκ νέου επίσημες δοκιμές συμμόρφωσης μετά την εγκατάσταση της επόμενης έκδοσης λογισμικού για το κεντρικό σύστημα του SIS II.

2.1.5.3. Δοκιμή λειτουργίας των συστημάτων (OST)

Η δοκιμή λειτουργίας των συστημάτων (OST) επαληθεύει ότι το κεντρικό σύστημα μπορεί να λειτουργήσει με μια σειρά συνδεόμενων εθνικών συστημάτων. Αυτό το στάδιο δοκιμών προϋποθέτει τη συμμετοχή κρατών μελών και χρηστών και όχι τη χρήση προσομοιωτών. Η δοκιμή λειτουργίας των συστημάτων ανεστάλη στις 4 Σεπτεμβρίου 2008 λόγω μιας σειράς σημαντικών προβλημάτων του κεντρικού συστήματος. Τα προβλήματα αυτά αφορούν μεταξύ άλλων το γεγονός ότι:

- δεν κατέστη δυνατό να εξαχθούν συμπεράσματα από ορισμένες δοκιμές για την επαλήθευση της συνοχής των δεδομένων που έχουν αποθηκευθεί στο κεντρικό σύστημα και εκείνων που έχουν αποθηκευθεί στα εθνικά συστήματα·

- παρατηρήθηκαν προβλήματα κατά τη διαβίβαση μηνυμάτων μεταξύ του κεντρικού συστήματος και των εθνικών συστημάτων καθώς μερικά μηνύματα χάθηκαν ενώ άλλα επαναλήφθηκαν·

- δεν κατέστη δυνατή η δημιουργία και φόρτωση, στο πλαίσιο των κεντρικών συστημάτων ή των εθνικών συστημάτων, μεγάλων ποσοτήτων δεδομένων που είναι απαραίτητα για τη διενέργεια δοκιμών απόδοσης εντός των προβλεπόμενων προθεσμιών.

Η Επιτροπή ανέφερε αμέσως τα θέματα αυτά στο υψηλότερο επίπεδο της εταιρείας που έχει αναλάβει την κύρια σύμβαση ανάπτυξης. Σύμφωνα με τη σύμβαση, χορηγήθηκε στον ανάδοχο προθεσμία είκοσι ημερών για την επίλυση των προβλημάτων που είχαν προκύψει.

Στις 7 Οκτωβρίου, ο ανάδοχος υπέβαλε έκθεση για τα αποτελέσματα αυτής της περιόδου αποκατάστασης. Ο ανάδοχος ανέφερε ότι σημειώθηκε σημαντική πρόοδος και επιβεβαίωσε την εμπιστοσύνη του στη σταθερότητα και απόδοση του συστήματος για την ολοκλήρωση των δοκιμών λειτουργίας των συστημάτων. Ωστόσο, τόσο η Επιτροπή όσο και οι εμπειρογνώμονες των κρατών μελών και των χρηστών εκτίμησαν ότι υπήρχε ακόμα υπερβολική αβεβαιότητα και διάφορα προβλήματα που δεν είχαν επιλυθεί. Ακολούθως, ο ανάδοχος είχε στη διάθεσή του όλο τον Οκτώβριο για να επιλύσει όλα τα εκκρεμή ζητήματα με τη στήριξη εκείνων των κρατών μελών και των χρηστών που προσφέρθηκαν εθελοντικά να δοκιμάσουν τις διορθώσεις των σφαλμάτων.

Οι δοκιμές λειτουργίας των συστημάτων άρχισαν εκ νέου στις 5 Νοεμβρίου και έληξαν στις 17 Δεκεμβρίου. Η αξιολόγηση αυτής της περιόδου δοκιμών συνεχιζόταν κατά το τέλος της περιόδου αναφοράς. Μια προκαταρκτική ανάλυση καταδεικνύει ότι παρά τις σημαντικές βελτιώσεις που σημειώθηκαν κατά τη διάρκεια του φθινοπώρου, δεν επιτεύχθηκαν τα κριτήρια επιτυχίας για τις δοκιμές λειτουργίας των συστημάτων (δηλαδή απουσία προβλημάτων εμπλοκής και απουσία σημαντικών σφαλμάτων προγραμματισμού).

2.1.6. Επιχειρησιακή διαχείριση

Κατά την περίοδο της παρούσας έκθεσης διενεργήθηκαν οι διαπραγματεύσεις με τη Γαλλία για την κάλυψη των δραστηριοτήτων που θα αναληφθούν για την προετοιμασία της έναρξης λειτουργίας του συστήματος και για την παροχή και κατάρτιση του προσωπικού για την κοινή διαχείριση του SIS II, VIS και BMS. Οι τροποποιήσεις των υφιστάμενων συμβάσεων θα υπογραφούν στις αρχές του 2009. Οι γαλλικές αρχές αντιμετώπισαν ορισμένες δυσκολίες όσον αφορά την πρόσληψη προσωπικού με τα κατάλληλα προσόντα.

3. Διαχείριση

3.1. Χρονοδιάγραμμα

Η ανάγκη διακοπής των δοκιμών λειτουργίας των συστημάτων τον Σεπτέμβριο, οι επακόλουθες καθυστερήσεις λόγω της περιόδου αποκατάστασης των είκοσι ημερών και η πρόσθετη περίοδος δοκιμών οδήγησαν στην εξάντληση όλων των υφιστάμενων περιθωρίων στο σχέδιο του σχεδίου, καθιστώντας απαραίτητο τον εκ νέου προγραμματισμό του. Ωστόσο, αυτός ο εκ νέου προγραμματισμός πρέπει να αναβληθεί έως την ολοκλήρωση της ανάλυσης των αποτελεσμάτων των δοκιμών λειτουργίας των συστημάτων. Τον Σεπτέμβριο, τα κράτη μέλη και οι χρήστες υπογράμμισαν ορισμένες προϋποθέσεις που είναι αναγκαίες για την επίτευξη ρεαλιστικού σχεδίου:

(i) εγγύηση σταθερού κεντρικού συστήματος·

(ii) διαδοχική προσέγγιση των δοκιμών·

(iii) μεγαλύτερη σαφήνεια στις δοκιμές λειτουργίας και στις συνολικές δοκιμές.

Επίσης, έγινε σαφές ότι κάθε αναθεωρημένο χρονοδιάγραμμα πρέπει να συνεκτιμά τους οικονομικούς και νομικούς περιορισμούς των κρατών μελών και των χρηστών.

3.2. Δημοσιονομική διαχείριση

Το σύνολο των κονδυλίων για τις σχετικές με το SIS II δραστηριότητες που χορηγήθηκε από το γενικό προϋπολογισμό 2008 ανέρχεται σε 29.216.484 EUR. Στις 21 Δεκεμβρίου 2007 εγκρίθηκε από την Επιτροπή απόφαση χρηματοδότησης με συνολικό προϋπολογισμό 19.000.000 EUR για το SIS II (λειτουργικές δαπάνες του συστήματος πληροφοριών Σένγκεν και άλλες λειτουργικές δαπάνες που μπορεί να προκύψουν από αυτή την ενσωμάτωση) και 7.620.000 EUR για το SIS 1+ (εγκατάσταση επικοινωνιακής υποδομής για το SIS 1+ και λειτουργία και διαχείριση της επικοινωνιακής υποδομής για το SIS 1+) .

Δεδομένου ότι ο προϋπολογισμός των 7.620.000 EUR για το SIS 1+ δεν θα χρησιμοποιηθεί γι’ αυτή τη δραστηριότητα, η οποία στις αρχές του 2008 ανελήφθη από το Συμβούλιο, το ποσό αυτό μεταφέρθηκε στο SIS II για συμπληρωματικές δραστηριότητες που απαιτούνται από το Συμβούλιο.

Τα άλλα κύρια στοιχεία των δαπανών του SIS II κατά το 2008 είναι οι προετοιμασίες για την επιχειρησιακή διαχείριση, την κατάρτιση και τα εργαλεία, το δίκτυο, η προετοιμασία της μεταβίβασης της γνώσης του κώδικα πηγής, οι συμβάσεις με τη Γαλλία και την Αυστρία (επιχειρησιακή διαχείριση), η εξωτερική βοήθεια για την ανάπτυξη και τον ποιοτικό έλεγχο, οι αλλαγές του SIS II, οι μελέτες, οι υπηρεσίες παροχής νομικών συμβουλών, οι εκστρατείες ενημέρωσης, η εγκατάσταση, λειτουργία και διαχείριση μιας επικοινωνιακής υποδομής για το περιβάλλον του SIS. Προς τα τέλη της περιόδου αναφοράς (αρχές Δεκεμβρίου 2008) αναλήφθηκαν δεσμεύσεις για το 76,1 % των συνολικών πιστώσεων του SIS II και πραγματοποιήθηκαν πληρωμές που αντιστοιχούν στο 57,33% των πιστώσεων πληρωμών.

3.3. Διαχείριση του σχεδίου

Δεδομένου ότι το σχέδιο SIS II συνεπάγεται την ανάπτυξη του κεντρικού συστήματος SIS II και των εθνικών συστημάτων SIS II και της επικοινωνίας μεταξύ τους, οι τακτικές συνεδριάσεις μεταξύ της Επιτροπής και των κρατών μελών και των χρηστών καθώς και οι διαφανείς διμερείς μηχανισμοί υποβολής εκθέσεων αποτελούν θεμελιώδεις συνιστώσες της αποτελεσματικής διαχείρισης του σχεδίου.

3.3.1. Συμβούλιο διαχείρισης του σχεδίου

Εκτός από τις υπηρεσίες της Επιτροπής και τους αναδόχους του σχεδίου, καλούνται να συμμετάσχουν στο συμβούλιο διαχείρισης του σχεδίου εκπρόσωποι της προεδρίας, καθώς και ένας εκπρόσωπος του SIS 1+ κέντρου του συστήματος πληροφοριών Σένγκεν (C.SIS). Η ομάδα αυτή ασχολείται με θέματα που αφορούν τις συμβάσεις και παρακολουθεί τα παραδοτέα στοιχεία και τα σημαντικά στάδια του έργου. Το συμβούλιο αυτό συνεδρίασε πέντε φορές κατά τη διάρκεια της περιόδου που καλύπτεται από την παρούσα έκθεση.

3.3.2. Επιτροπή SIS II

Η Επιτροπή επικουρείται κατά την ανάπτυξη του SIS II από την επιτροπή SIS II. Κατά την περίοδο Ιουλίου-Δεκεμβρίου 2008, πραγματοποιήθηκαν πέντε συνεδριάσεις της επιτροπής SIS II.

Εκτός από τις τακτικές συνεδριάσεις της επιτροπής SIS II, διοργανώνονται συνεδριάσεις των επιμέρους ομάδων της επιτροπής στις οποίες μετέχουν οι εμπειρογνώμονες των κρατών μελών και των χρηστών για να συζητήσουν λεπτομερή τεχνικά θέματα. Οι συνεδριάσεις αυτές επικεντρώνονται κατά κανόνα σε θέματα που προκύπτουν από ειδικά παραδοτέα στοιχεία του σχεδίου.

- Η «συμβουλευτική ομάδα δοκιμών» διαβιβάζει στην επιτροπή SIS II τις γνώμες της για θέματα που αφορούν την οργάνωση, την εφαρμογή και την ερμηνεία των δοκιμών. Η ομάδα αυτή συνεδρίασε είκοσι φορές κατά την περίοδο αναφοράς.

- Το «συμβούλιο διαχείρισης των αλλαγών» παρέχει συμβουλές για την κατάταξη, τα χαρακτηριστικά και τον ενδεχόμενο αντίκτυπο της διόρθωσης των θεμάτων που του έχουν αναφερθεί. Αυτή η ομάδα εργασίας, η οποία υποβάλλει επίσης έκθεση στην επιτροπή SIS II, συνεδρίασε τέσσερις φορές κατά τη διάρκεια της περιόδου αναφοράς.

- Μετά την έκδοση των συμπερασμάτων της ομάδας μετάβασης πραγματοποιήθηκαν εργαστήρια για τη μετάβαση στο SIS II με σκοπό την παροχή συμβουλών στην επιτροπή SIS II και τη συνέχιση της δραστηριότητας όσον αφορά αυτό το κρίσιμης σημασίας θέμα.

3.3.3. Εθνικός σχεδιασμός και συντονισμός

Στο πλαίσιο της επιτροπής SIS II συγκροτείται ομάδα εργασίας που απαρτίζεται από τους εθνικούς διαχειριστές του σχεδίου των κρατών μελών και των χρηστών (NPM). Αυτές οι συνεδριάσεις των NPM αποβλέπουν στην εξέταση λεπτομερών θεμάτων που αφορούν το σχεδιασμό, τους κινδύνους και τις δραστηριότητες τόσο σε κεντρικό όσο και σε εθνικό επίπεδο του σχεδίου. Κατά τη διάρκεια της παρούσας περιόδου αναφοράς, πραγματοποιήθηκαν πέντε συνεδριάσεις των NPM.

Ζητήθηκε από τα κράτη μέλη και τους χρήστες να υποβάλλουν εκθέσεις σε μηνιαία βάση στις συνεδριάσεις των NPM, με σκοπό τη λεπτομερή ενημέρωση σχετικά με την πρόοδο της ανάπτυξής τους.

Προληπτικά, η Επιτροπή και τα κράτη μέλη και οι χρήστες συμφώνησαν ότι είναι ευκταίο σε περίπτωση που δεν μπορούν να συναχθούν συμπεράσματα από τις δοκιμές λειτουργίας των συστημάτων που ξεκίνησαν εκ νέου στις 5 Νοεμβρίου να αρχίσουν συζητήσεις για τις απαιτούμενες εργασίες και διαδικασίες. Αυτή η διαδικασία συμπεριλαμβάνει τεχνική διάγνωση των προβλημάτων που αντιμετωπίστηκαν κατά την ανάπτυξη του SIS II, καθώς και τον εντοπισμό του σχεδιαγράμματος των πιθανών σεναρίων επείγουσας ανάγκης. Προς τούτο, πραγματοποιήθηκαν επτά συνεδριάσεις εμπειρογνωμόνων και τρία εργαστήρια από τα μέσα Νοεμβρίου έως τα μέσα Δεκεμβρίου υπό την αιγίδα της ομάδας εργασίας των NPM για να αναλυθούν τα εκκρεμή τεχνικά προβλήματα στην ανάπτυξη της τεχνολογίας των πληροφοριών και να περιγραφούν σε γενικές γραμμές οι στρατηγικές για την επίλυσή τους. Επίσης, η Επιτροπή ανέθεσε σε δύο σημαντικές εταιρείες παροχής συμβουλών σε θέματα της τεχνολογίας των πληροφοριών να παράσχουν την πείρα τους σχετικά με το εγχείρημα αυτό. Παρά την ύπαρξη ορισμένων διαφοροποιήσεων στην τεχνική τους αξιολόγηση και οι δύο εκθέσεις των αναδόχων αυτών συμφώνησαν στο συμπέρασμα ότι είναι δυνατή η επίλυση των εκκρεμών προβλημάτων χωρίς μείζονα εκ νέου σχεδιασμό της εφαρμογής SIS II και ότι απαιτούνται ορισμένες διορθώσεις και βελτιώσεις, ανεξάρτητα από το αποτέλεσμα των δοκιμών λειτουργίας των συστημάτων. Επίσης συνέστησαν την αναθεώρηση της μεθοδολογίας των δοκιμών και την εκτέλεση μιας σειράς οργανωτικών αλλαγών για την κατάρτιση συνολικής προσέγγισης για τη διαχείριση του σχεδίου.

3.3.4. Συμβούλιο

Η Επιτροπή συμμετέχει στις συνεδριάσεις των ομάδων εργασίας του Συμβουλίου και σε κάθε Συμβούλιο Υπουργών που είναι αρμόδιο για το σύστημα πληροφοριών Σένγκεν και τις ενημερώνει με προφορική έκθεση σχετικά με την πρόοδο του σχεδίου SIS II και τους συνδεόμενους κινδύνους (η Επιτροπή υποβάλλει συστηματικά στην επιτροπή SIS II μηνιαία γραπτή έκθεση για το σχέδιο SIS II, η οποία καλύπτει την πρόοδο που σημειώνεται όσον αφορά το σχέδιο και τους κινδύνους).

Οι νομικές πράξεις για τη μετάβαση στο SIS II [κανονισμός (ΕΚ) αριθ. 1104/2008 του Συμβουλίου και απόφαση 2008/839/ΔΕΥ του Συμβουλίου σχετικά με τη μετάβαση από το σύστημα πληροφοριών Σένγκεν (SIS 1+) στο σύστημα πληροφοριών Σένγκεν δεύτερης γενιάς (SIS II)] θεσπίστηκαν στο Συμβούλιο ΔΕΥ της 24ης Οκτωβρίου 2008. Η κατάσταση προόδου του σχεδίου SIS II παρουσιάστηκε σε όλες τις συνεδριάσεις της επιτροπής του άρθρου 36.

4. Προτεραιότητες για την επόμενη περίοδο αναφοράς

4.1. Κατάρτιση και υλοποίηση σχεδίου ανάλυσης και διόρθωσης για την αντιμετώπιση της αποτυχίας των δοκιμών λειτουργίας των συστημάτων

Για να εντοπισθούν με ακρίβεια οι υποκείμενες αιτίες των προβλημάτων που εξακολουθούν να επηρεάζουν το σύστημα, η Επιτροπή θα ολοκληρώσει μια εμπεριστατωμένη ανάλυση του SIS II ( ανάλυση πρωτογενών αιτίων ), με βάση το έργο που επιτελέσθηκε ήδη κατά τους τελευταίους μήνες του 2008 σχετικά με τις εναλλακτικές επιλογές έκτακτης ανάγκης και μετριασμού.

Σε αυτή τη βάση θα εκπονηθεί και θα εκτελεσθεί ειδικό σχέδιο δράσης για τη «διόρθωση». Δηλωμένος στόχος του σχεδίου αυτού είναι η πορεία του συνολικού συστήματος προς ένα επίπεδο σταθερότητας και απόδοσης το οποίο είναι τουλάχιστον ισοδύναμο με το απαιτούμενο επίπεδο για την επιτυχία των δοκιμών λειτουργίας των συστημάτων.

Αυτή η περίοδος διόρθωσης των σφαλμάτων προγραμματισμού πρέπει επίσης να χρησιμοποιηθεί για την εναρμόνιση των εθνικών συστημάτων με τη διενέργεια συστηματικών δοκιμών που επικεντρώνονται στα προβλήματα με στόχο τον εντοπισμό και την αντιμετώπιση των εκκρεμών διαφορών στην εκτέλεση.

4.2. Συνολική προσέγγιση για τη διαχείριση του σχεδίου

Για να διασφαλισθεί η αναγκαία συνοχή μεταξύ της ανάπτυξης του κεντρικού συστήματος και των εθνικών συστημάτων, η Επιτροπή θα εφαρμόσει μια συνολική δομή για τη διαχείριση του σχεδίου, που θα περιλαμβάνει κεντρικές και εθνικές εξελίξεις, και θα συγκεντρώνει τους διαχειριστές του σχεδίου των κρατών μελών, των χρηστών και της Επιτροπής, καθώς και τους αναδόχους. Αυτή η δομή θα είναι υπεύθυνη για την προώθηση του συστήματος SIS II στα επόμενα στάδια του σχεδίου, από την περίοδο διόρθωσης στο στάδιο συνολικών δοκιμών, στη μετάβαση και έως την έναρξη λειτουργίας του συστήματος. Ένα από τα πρώτα καθήκοντα της δομής αυτής θα έγκειται στην κατάρτιση νέου συνολικού χρονοδιαγράμματος για το SIS II, με την επιφύλαξη των αντίστοιχων αρμοδιοτήτων της Επιτροπής και των κρατών μελών.

4.3. Δοκιμές

4.3.1. Προς μια συνολική προσέγγιση δοκιμών

Οι δοκιμές που διεξήχθησαν από τον Απρίλιο του 2008 υπογράμμισαν ορισμένες αδυναμίες του παρόντος σχεδίου δοκιμών. Ειδικότερα, ορισμένα προβλήματα σχετικά με την κατανόηση των προδιαγραφών του συστήματος ανιχνεύθηκαν σε πολύ μεταγενέστερο στάδιο, μόλις πραγματοποιήθηκε η σύνδεση των συστημάτων.

Η Επιτροπή για να αντιμετωπίσει αυτό το πρόβλημα θα καταρτίσει, μαζί με τους εμπειρογνώμονες των κρατών μελών και των χρηστών, ένα νέο σχέδιο δοκιμών που θα βασίζεται σε συνολική προσέγγιση των δοκιμών, και το οποίο θα εγγυάται την πλήρη συμμετοχή των κρατών μελών και των χρηστών. Αυτό αντανακλά άμεσα την ευκταία νέα προσέγγιση για τη διαχείριση του σχεδίου συνολικά. Αυτή η ομάδα συνολικών δοκιμών πρέπει να συσταθεί άμεσα στις εγκαταστάσεις του κεντρικού συστήματος στο Στρασβούργο για να διευκολύνει την επικοινωνία μεταξύ της Επιτροπής και των εμπειρογνωμόνων των κρατών μελών και των χρηστών για τις δοκιμές, των αναδόχων, καθώς και των μελλοντικών φορέων του SIS II που βρίσκονται στο στάδιο της κατάρτισης στο C.SIS. Αυτή η συνολική προσέγγιση αναμένεται ότι θα βελτιώσει τη συνάφεια των δοκιμών και θα επιταχύνει τα στάδια των δοκιμών.

4.3.2. Δοκιμές προσωρινής αποδοχής του συστήματος (PSAT)

Η εκστρατεία για τις δοκιμές προσωρινής αποδοχής του συστήματος (PSAT) ( η οποία πρέπει να παράσχει επιχειρησιακά ρεαλιστικά σενάρια δοκιμών στα οποία ιδανικά συμμετέχουν όλα τα κράτη μέλη και οι χρήστες) καθυστέρησε λόγω των προβλημάτων που παρατηρήθηκαν κατά τις δοκιμές λειτουργίας των συστημάτων. Τα αναγκαία προπαρασκευαστικά βήματα για αυτή τη φάση δοκιμών πραγματοποιήθηκαν σε στενή συνεργασία με τα κράτη μέλη και τους χρήστες. Παρόλο που οι προετοιμασίες για το PSAT άρχισαν επίσημα κατά τη διάρκεια της προηγούμενης περιόδου αναφοράς, αυτές σταμάτησαν λόγω των προβλημάτων στις δοκιμές λειτουργίας των συστημάτων.

4.3.3. Προετοιμασίες συνολικής δοκιμής (GT)

Η συνολική δοκιμή έχει ως στόχο να καταδείξει ότι το κεντρικό σύστημα SIS II, η επικοινωνιακή υποδομή και οι διεπαφές μεταξύ του κεντρικού SIS II και των εθνικών συστημάτων (N.SIS II) λειτουργούν σύμφωνα με τις τεχνικές και λειτουργικές απαιτήσεις που θεσπίζονται στις νομικές πράξεις για το SIS II. Επίσης, οι δοκιμές θα καταδείξουν ότι το κεντρικό SIS II, η επικοινωνιακή υποδομή και οι διεπαφές μεταξύ του κεντρικού SIS II και των εθνικών συστημάτων (N.SIS II) μπορούν να λειτουργούν σύμφωνα με μη λειτουργικές απαιτήσεις όπως η αξιοπιστία, η διαθεσιμότητα και οι σχετικές επιδόσεις. Διεξάγονται τώρα συζητήσεις τεχνικού χαρακτήρα σχετικά με τον βέλτιστο τρόπο με τον οποίο θα μπορούσαν να αξιολογηθούν τα αποτελέσματα της δοκιμής.

4.4. Ανάπτυξη της μετάβασης

Η ανάπτυξη του μετατροπέα για τη μετάβαση θα συνεχισθεί κατά τη διάρκεια της επόμενης περιόδου αναφοράς. Ορισμένες δραστηριότητες δοκιμών πρέπει επίσης να αρχίσουν κατά τη διάρκεια της επόμενης περιόδου. Η διαθεσιμότητα του περιβάλλοντος δοκιμών του SIS 1+ και η στήριξη των κρατών μελών και των χρηστών είναι ουσιώδεις για την επιτυχία των σταδίων δοκιμών για τη μετάβαση.

4.5. Επιχειρησιακή διαχείριση

Θα διενεργηθούν διαπραγματεύσεις για τη δεύτερη σύμβαση με την Αυστρία σχετικά με την κατάρτιση και τις άλλες υπηρεσίες που είναι αναγκαίες πριν από την έναρξη της λειτουργίας καθώς και για την ολοκλήρωση από τη Γαλλία της περιγραφής καθηκόντων του διοικητή της κεντρικής εφεδρικής μονάδας που βρίσκεται στο Σάλτζμπουργκ, μεταξύ της Επιτροπής, της Γαλλίας και της Αυστρίας.

Οι εμπειρογνώμονες των κρατών μελών και των χρηστών θα παράσχουν συμβουλές για το επίπεδο υπηρεσίας το οποίο αναμένουν να τους παρασχεθεί, ώστε να είναι σε θέση η Επιτροπή να ολοκληρώσει τις ρυθμίσεις πολύ πριν από την ημερομηνία έναρξης της λειτουργίας.

4.6. Ασφάλεια και προστασία των δεδομένων

Πραγματοποιούνται τακτικά διμερείς συνεδριάσεις μεταξύ του προσωπικού του Ευρωπαίου Επόπτη Προστασίας Δεδομένων και των υπηρεσιών της Επιτροπής, κατά τις οποίες εξετάζονται θέματα που αφορούν το SIS II. Σε έγγραφο του ΕΕΠΔ, με τίτλο «Απογραφή 2009», αναφέρεται ότι γίνονται προετοιμασίες για την έναρξη ισχύος του SIS II, συμπεριλαμβανομένου του εποπτικού ρόλου του ΕΕΠΔ.

5. Συμπεράσματα

Από τις δοκιμές λειτουργίας των συστημάτων προκύπτει ότι μεταξύ Νοεμβρίου και Δεκεμβρίου 2008 μειώθηκε ο αριθμός των σφαλμάτων προγραμματισμού στο κεντρικό SIS II και ότι δεν υπάρχουν προβλήματα στις λειτουργικές δυνατότητες του SIS II.

Ωστόσο, κατά τη διάρκεια αυτής της φάσης, εξακολούθησαν να υφίστανται ορισμένα προβλήματα τα οποία πρέπει να επιλυθούν στον τομέα της συνοχής δεδομένων (ένας μηχανισμός για τη διασφάλιση της ισοδυναμίας των δεδομένων μεταξύ των εθνικών συστημάτων και του κεντρικού συστήματος), των σχετικών επιδόσεων και της αξιοπιστίας του συστήματος.

Το γεγονός ότι εξακολουθούν να υφίστανται ορισμένα από τα σφάλματα προγραμματισμού και ότι χρειάζεται περισσότερος χρόνος για την επίλυσή τους αποδεικνύει ότι η ημερομηνία μετάβασης από το SIS 1+ στο SIS II, που είχε καθορισθεί για τον Σεπτέμβριο του 2009, δεν αποτελεί πλέον ρεαλιστικό στόχο.

Επί του παρόντος, πρέπει να εφαρμοσθεί αμέσως μια μέθοδος εργασίας που να διασφαλίζει συνολική προσέγγιση του σχεδίου και να συμπεριλαμβάνει τις έννοιες της λεπτομερούς ανάλυσης, της αποτελεσματικής διαχείρισης της μεθοδολογίας των δοκιμών και της παρακολούθησης. Αυτά τα στοιχεία συμπεριλαμβάνονται στο πλαίσιο των πρωτοβουλιών που αφορούν το σχέδιο διόρθωσης, τη συνολική διαχείριση του σχεδίου και τη συνολική προσέγγιση δοκιμών που εφαρμόζονται από την Επιτροπή με τη στήριξη του Συμβουλίου.

Παράρτημα I

Συνεδριάσεις της Επιτροπής SIS II και της ομάδας εργασίας

α) Συνεδριάσεις που πραγματοποιήθηκαν κατά την περίοδο αναφοράς

ΙΟΥΛΙΟΣ 2008 |

2 | Συνεδρίαση εθνικών διαχειριστών του σχεδίου |

3 | Επιτροπή SIS II |

8 | Συμβούλιο διαχείρισης των αλλαγών |

9 | Συμβούλιο διαχείρισης του σχεδίου |

ΣΕΠΤΕΜΒΡΙΟΣ 2008 |

10 | Συμβούλιο διαχείρισης του σχεδίου |

17 | Συνεδρίαση εθνικών διαχειριστών του σχεδίου |

18 | Επιτροπή SIS II / Συμβούλιο διαχείρισης των αλλαγών / Εργαστήριο μετάβασης |

23 | Επιτροπή SISVIS (SIS II τεχνικό) |

24 | Συμβούλιο διαχείρισης των αλλαγών |

ΟΚΤΩΒΡΙΟΣ 2008 |

8 | Συμβούλιο διαχείρισης του σχεδίου |

14 | Συνεδρίαση εθνικών διαχειριστών του σχεδίου |

15 | Επιτροπή SIS II |

17 | Εργαστήριο μετάβασης |

23 | Συμβούλιο διαχείρισης των αλλαγών |

ΝΟΕΜΒΡΙΟΣ 2008 |

13 | Συμβούλιο διαχείρισης του σχεδίου/ Εργαστήριο μετάβασης |

17 | Συνεδρίαση εθνικών διαχειριστών του σχεδίου |

19 | Επιτροπή SIS II |

26 | Συμβούλιο διαχείρισης των αλλαγών |

ΔΕΚΕΜΒΡΙΟΣ 2008 |

1 | Επιτροπή SISVIS (SIRENE) |

10 | Συμβούλιο διαχείρισης του σχεδίου |

17 | Συνεδρίαση εθνικών διαχειριστών του σχεδίου/ Επιτροπή SIS II |

β) Συνεδριάσεις που έχουν ήδη προγραμματισθεί για την επόμενη περίοδο αναφοράς

ΙΑΝΟΥΑΡΙΟΣ 2009 |

12 | Συμβούλιο συνολικής διαχείρισης του σχεδίου SIS II |

14 | Συμβούλιο διαχείρισης των αλλαγών / Εργαστήριο μετάβασης |

19 | Συνεδρίαση εθνικών διαχειριστών του σχεδίου |

20 | Επιτροπή SISVIS (SIS II τεχνικό) |

ΦΕΒΡΟΥΑΡΙΟΣ 2009 |

2 | Συμβούλιο συνολικής διαχείρισης του σχεδίου SIS II |

10 | Συμβούλιο συνολικής διαχείρισης του σχεδίου SIS II |

16 | Συμβούλιο συνολικής διαχείρισης του σχεδίου SIS II |

18 | Συμβούλιο διαχείρισης των αλλαγών |

20 | Επιτροπή SISVIS (SIRENE) |

24 | Συμβούλιο συνολικής διαχείρισης του σχεδίου SIS II |

25 | Συνεδρίαση εθνικών διαχειριστών του σχεδίου |

26 | Επιτροπή SISVIS (SIS II τεχνικό) |

ΜΑΡΤΙΟΣ 2009 |

3 | Συμβούλιο συνολικής διαχείρισης του σχεδίου SIS II |

9 | Συμβούλιο συνολικής διαχείρισης του σχεδίου SIS II |

17 | Συμβούλιο συνολικής διαχείρισης του σχεδίου SIS II |

23 | Συνεδρίαση εθνικών διαχειριστών του σχεδίου |

24 | Επιτροπή SISVIS (SIS II τεχνικό) |

ΑΠΡΙΛΙΟΣ 2009 |

21 | Συνεδρίαση εθνικών διαχειριστών του σχεδίου |

22 | Επιτροπή SISVIS (SIS II τεχνικό) |

[1] ΕΕ L 328 της 13ης Δεκεμβρίου 2001, όπως τροποποιήθηκε από τον κανονισμό αριθ. 1988/2006 του Συμβουλίου, ΕΕ L 411 της 30.12.2006, σ. 1 (οι τροποποιήσεις του κανονισμού του 2006 δεν αφορούν το άρθρο 6).

[2] Το Συμβούλιο θέσπισε, το Φεβρουάριο του 2008, την ομάδα «Φίλοι του SIS II» για να παρακολουθεί την εφαρμογή του SIS II στα κράτη μέλη και στους χρήστες.

[3] ΕΕ L 299 της 8.11.2008, σ.1.

[4] ΕΕ L 299 της 8.11.2008, σ. 43.

[5] Όσον αφορά τη χρησιμοποίηση του συστήματος κρυπτογράφησης για το SIS II, οι αναγκαίες ρυθμίσεις έχουν ολοκληρωθεί.